Opatrenie

Ministerstva financií Slovenskej republiky

zo 14. augusta 2008 č. MF/18900/2008-74, ktorým sa mení a dopĺňa opatrenie Ministerstva financií Slovenskej republiky z 9. septembra 2003 č. 17599/2003-92, ktorým sa ustanovuje postup účtovania pri prechode zo sústavy jednoduchého účtovníctva na podvojné účtovníctvo a postup účtovania pri prechode zo sústavy podvojného účtovníctva na jednoduché účtovníctvo pre účtovné jednotky, ktoré nie sú založené alebo zriadené za účelom podnikania  

	Ministerstvo financií Slovenskej republiky podľa § 4 ods. 2 zákona č. 431/2002 Z. z. o účtovníctve v znení neskorších predpisov ustanovuje:

Čl. I

Opatrenie Ministerstva financií Slovenskej republiky z 9. septembra 2003 č. 17599/2003-92, ktorým sa ustanovuje postup účtovania pri prechode zo sústavy jednoduchého účtovníctva na podvojné účtovníctvo a postup účtovania pri prechode zo sústavy podvojného účtovníctva na jednoduché účtovníctvo pre účtovné jednotky, ktoré nie sú založené alebo zriadené za účelom podnikania  (oznámenie č. 399/2003 Z. z.) sa mení a dopĺňa takto:

1.	Poznámka pod čiarou k odkazu 1 znie: 
„1) Opatrenie Ministerstva financií Slovenskej republiky zo 16. decembra 2002 č. 22 602/2002-92, ktorým sa ustanovujú podrobnosti o postupoch účtovania a podrobnosti o usporiadaní, označovaní položiek účtovnej závierky, obsahovom vymedzení niektorých položiek a rozsahu údajov určených z účtovnej závierky na zverejnenie pre účtovné jednotky účtujúce v sústave jednoduchého účtovníctva, ktoré nie sú založené alebo zriadené za účelom podnikania (oznámenie č. 741/2002 Z. z.) v znení neskorších predpisov.
  Opatrenie Ministerstva financií Slovenskej republiky zo 14. novembra 2007 č. MF/24342/2007-74, ktorým sa ustanovujú podrobnosti o postupoch účtovania a účtovej osnove pre účtovné jednotky, ktoré nie sú založené alebo zriadené na účel podnikania (oznámenie č. 601/2007 Z. z.). “.
2.	V § 2 ods. 1 písmená  c), d) a e) znejú:
„c) stav obstarávaného dlhodobého nehmotného majetku, dlhodobého hmotného majetku alebo dlhodobého finančného majetku do času jeho uvedenia do používania vrátane nedokončeného technického zhodnotenia sa uvedie ako začiatočný stav príslušných účtov účtovej skupiny 04 – Obstaranie dlhodobého majetku, 
d) finančný majetok sa uvedie na príslušných účtoch účtovej skupiny 06 – Dlhodobý finančný majetok a na účtoch účtovej skupiny 25 – Krátkodobý finančný majetok,
e) stav obstarávaného krátkodobého finančného majetku do času jeho zaradenia do majetku sa uvedie na účte 259 – Obstaranie krátkodobého finančného majetku,“.
3.	V § 2 ods. 1 písmená  j), k) a  l) znejú:
„j) záväzky, okrem záväzkov z dôvodu prijatia dotácie  a prijatých preddavkov, z knihy záväzkov sa uvedú na príslušných účtoch účtovej triedy 3 alebo účtovej skupiny 47 – Dlhodobé záväzky,
k) stav záväzku z nepoužitej dotácie sa uvedie v prospech účtu 384 – Výnosy budúcich období, 
l) prijaté pôžičky, úvery a výpomoci z knihy záväzkov sa uvedú na príslušných účtoch účtových tried 2, 3 alebo účtových skupín  46 alebo 47,“. 
4.	V § 2 ods. 1 písmeno  r)  znie:
„r) suma nepoužitého príjmu z podielu zaplatenej dane z príjmov sa uvedie v prospech účtu 384 – Výnosy budúcich období,“.
5.	V  § 2 sa odsek 1 dopĺňa písmenom s), ktoré znie:
„s) zostatková cena dlhodobého majetku nadobudnutého z dotácie a zostatková cena dlhodobého majetku nadobudnutého bezodplatne sa uvedie v prospech účtu  384 – Výnosy budúcich období.“.
6.	V § 2 odsek 2 znie: 
„(2) Kladný rozdiel medzi súčtom syntetických účtov na strane aktív a súčtom syntetických účtov na strane pasív sa uvedie v prospech účtu 411 – Základné imanie alebo 412 – Peňažné fondy tvorené podľa osobitného predpisu, ak zdrojom krytia majetku je fond. Záporný rozdiel medzi súčtom syntetických účtov na strane aktív a súčtom syntetických účtov na strane pasív sa uvedie na ťarchu účtu 428 – Nevysporiadaný výsledok hospodárenia minulých rokov.“.
7.	V § 2 ods. 3 písm. d) sa číslo „9“ nahrádza číslom „4“. 
8.	V § 2 ods. 3 písm. i) sa slovo „zabezpečenia“ nahrádza slovom „poistenia“, za slovami „Sociálnej poisťovni“ sa vypúšťa čiarka a slová „Národnému úradu práce“, slová „Zúčtovanie s inštitúciami sociálneho zabezpečenia“ sa nahrádzajú slovami „Zúčtovanie so Sociálnou poisťovňou a zdravotnými poisťovňami“.
9.	V § 2 ods. 3 písm. j) sa slová „daňou z príjmov vyberanou zrážkou“ nahrádzajú slovami „preddavkami na daň a daňou z príjmov zo závislej činnosti vrátane dane z príjmov vyberanou zrážkou z týchto príjmov“.
10.	V § 2 sa odsek 3 dopĺňa písmenami k) a l), ktoré znejú:
„k) k majetku, pri ktorom je opodstatnené predpokladať, že nastalo zníženie jeho hodnoty oproti pôvodnému oceneniu v účtovníctve, ktoré bolo zistené ku dňu, ku ktorému účtovná jednotka prechádza zo sústavy jednoduchého účtovníctva do sústavy podvojného účtovníctva, sa účtujú opravné položky na ťarchu účtu 428 – Nevysporiadaný výsledok hospodárenia minulých rokov so súvzťažným zápisom v prospech príslušného majetkového účtu,
l) rezervy, ktoré predstavujú existujúcu povinnosť účtovnej jednotky, ktorá vznikla z udalostí, ktoré nastali predo dňom, ku ktorému účtovná jednotka prechádza zo sústavy jednoduchého účtovníctva do sústavy podvojného účtovníctva, sa účtujú na ťarchu účtu 428 – Nevysporiadaný výsledok hospodárenia minulých rokov so súvzťažným zápisom v prospech účtu 323 – Krátkodobé rezervy, 451 – Rezervy zákonné alebo 459 – Ostatné rezervy.“.
11.	V § 3 ods. 1 sa slová „a účty rezerv“ nahrádzajú čiarkou a slovami „účty rezerv a účty opravných položiek“.
12.	V § 3 ods. 2 písm. b) sa slová „finančných investícií“ nahrádzajú slovami „finančného majetku“. 
13.	V § 3 ods. 2 písm. j) sa vypúšťajú slová „a účtov odhadných položiek“. 
14.	V § 3 ods. 2 sa vypúšťa písmeno k). 
Doterajšie písmeno l) sa označuje ako písmeno k).
15.	Slová „901 - Základné imanie“ vo všetkých tvaroch sa v celom texte opatrenia nahrádzajú slovami „411 - Základné imanie“ v príslušnom tvare.

Čl. II

Toto opatrenie nadobúda účinnosť 1. októbra 2008.

							 		Ján Počiatek
								             minister financií